Mai mulți șoferi de la TCE Ploiești au protestat, marți dimineață, și au refuzat să mai efectueze curse. Aceștia s-au declarat nemulțumiți, în principal, de faptul că nu le-au fost aprobate revendicările salariale. Directorul TCE Ploiești, Nicolae Alexandri, susține că „acțiunea este ilegală” și că șoferii vor fi mutați de pe autobuzele noi pe cele vechi.
Sindicatul Transportatorilor din Ploiești a anunțat că, marți, a fost declanșată o grevă de avertisment, între orele 08.00 – 10.00, pe motiv că angajații sunt nemulțumiți că nu au fost aprobate revendicările salariale și nu au condiții de muncă.
„Șoferii care nu au plecat în cursă au fost amenințați că vor fi schimbați din grafice de pe mașinile noi pe ISUZU. Au fost 12 șoferi care nu au mai plecat de la capăt de linie, însă s-a asigurat, cum spune legea, 30% din curse”, a declarat pentru Observatorul Prahovean Ion Mișcă, președintele Sindicatului Transportatorilor din Ploiești, unul dintre sindicatele de la TCE.
Directorul TCE, Nicolae Alexandri: „Analizăm dacă se impun sancțiuni disciplinare!”
Contactat telefonic, directorul TCE Ploiești, Nicolae Alexandri, susține că, de fapt, „a fost un fel de grevă” și că „se va analiza dacă se impun sancțiuni disciplinare”.
„A fost un fel de grevă. Au fost vreo șase șoferi de pe traseul 30 care la îndemnul liderului de sindicat, Ion Mișcă, au refuzat să mai plece în cursă, între orele 08.00 – 09.43 și pe acest traseu au intrat alte mijloace de transport pentru a nu fi afectați călătorii .
Consider că această acțiune este ilegală pentru că deja avem un contract colectiv de muncă semnat și înregistrat la ITM Prahova, drept pentru care pentru persoanele care au refuzat să exercite sarcinile de serviciu vom vedea dacă se impun sancțiuni disciplinare.
Nu am amenințat șoferii. Mi-au zis că nu au condiții deși circulă pe mașini noi. Le-am spus că vor fi mutați de pe autobuzele noi să lucreze pe autobuze mai vechi așa cum lucrează și alți șoferi”, a susținut Nicolae Alexandri, directorul TCE Ploiești.